NARIADENIE KOMISIE (ES) č. 2109/2005
z 21. decembra 2005,
ktorým sa mení a dopĺňa nariadenie (ES) č. 716/96, ktorým sa prijímajú mimoriadne opatrenia na podporu trhu s hovädzím mäsom v Spojenom kráľovstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1), a najmä na jeho článok 39,
keďže:
(1)
Nariadením Komisie (ES) č. 716/96 (2) sa ustanovil systém spolufinancovaný Spoločenstvom, oprávňujúci Spojené kráľovstvo nakupovať hovädzí dobytok starší ako 30 mesiacov a usmrtiť ho na osobitne určených bitúnkoch.
(2)
Vedecká skupina pre biologické riziko Európskeho úradu pre bezpečnosť potravín dospela vo svojom stanovisku z 21. apríla 2004 o vedeckom opodstatnení v súvislosti s navrhovanými zmenami a doplneniami databázovej vývoznej schémy Spojeného kráľovstva a pravidla schémy nad tridsať mesiacov k záveru, že dobytok narodený alebo chovaný v Spojenom kráľovstve do 1. augusta 1996 by sa nemal dostať do potravinového ani krmivového reťazca pre väčší výskyt bovinnej spongiformnej encefalopatie (BSE) tejto skupiny. V stanovisku sa uvádza, že v prípade dobytka narodeného po tomto dátume je riziko BSE pre spotrebiteľov svojím rozsahom porovnateľné s rizikom v ostatných členských štátoch.
(3)
V zmysle uvedeného stanoviska sa rozhodnutím Komisie 2005/598/ES z 2. augusta 2005, ktorým sa zakazuje uvedenie produktov z hovädzieho dobytka narodeného alebo chovaného v Spojenom kráľovstve do 1. augusta 1996 na trh na akýkoľvek účel a ktorým sa tieto zvieratá oslobodzujú od určitých kontrol a eradikačných opatrení ustanovených v nariadení (ES) č. 999/2001 (3), ustanovuje, že žiadne výrobky pozostávajúce alebo obsahujúce materiály z hovädzieho dobytka narodeného alebo chovaného v Spojenom kráľovstve do 1. augusta 1996, s výnimkou mlieka, by sa nemali uvádzať na trh.
(4)
V článku 2 ods. 1 a 3 nariadenia (ES) č. 716/96 sa stanovuje cena za kilogram živej hmotnosti zvierat patriacich pod systém ustanovený v uvedenom nariadení a čiastka na zviera, ktorou Spoločenstvo spolufinancuje nákupy zvierat. Vzhľadom na rozhodnutie 2005/598/ES je nevyhnutné zakázať nákupy a spolufinancovanie nákupov dobytka narodeného alebo chovaného v Spojenom kráľovstve do 1. augusta 1996 zo strany Spoločenstva, ustanovené v nariadení (ES) č. 716/96.
(5)
Na všetky zvieratá nakupované v rámci systému by sa pre zjednodušenie mala zaviesť paušálna nákupná cena za kus. S cieľom poskytnúť výrobcom motiváciu, aby neodkladali odstraňovanie týchto zvierat, mala by sa nákupná cena v nasledujúcich rokoch postupne znižovať.
(6)
Spoločenstvo by malo spolufinancovať 50 % nákupov v rámci systému.
(7)
Aby sa zabezpečil plynulý prechod od teraz platnej schémy nad tridsať mesiacov na systém vyhradený pre zvieratá narodené a chované v Spojenom kráľovstve do 1. augusta 1996, je nevyhnutné určiť dátum, od ktorého sa uvedený systém uplatňuje.
(8)
Vzhľadom na rozhodnutie orgánov Spojeného kráľovstva uplatňovať od 1. januára 2005 režim jednotnej platby, ustanovený v hlave III nariadenia Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (4), sa ustanovenia v článku 2 ods. 4 nariadenia (ES) č. 716/96 stali zastaranými, a preto by sa mali vypustiť.
(9)
Nariadenie (ES) č. 716/96 by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (ES) č. 716/96 sa mení a dopĺňa takto:
1.
V článku 1 sa odsek 1 nahrádza takto:
„1. Príslušný orgán Spojeného kráľovstva je oprávnený nakupovať akýkoľvek hovädzí dobytok narodený a chovaný v Spojenom kráľovstve do 1. augusta 1996, na ktorom sa neprejavujú žiadne klinické príznaky BSE, ktorý mu ponúkne akýkoľvek výrobca alebo jeho zástupca a ktorý počas obdobia najmenej šiestich mesiacov pred predajom držali na hospodárstve nachádzajúcom sa na území Spojeného kráľovstva.“
2.
Článok 2 sa mení a dopĺňa takto:
a)
odsek 1 sa nahrádza takto:
„1. Cena, ktorú má producentom alebo ich zástupcom zaplatiť príslušný britský orgán podľa článku 1 ods. 1, je:
-
360 EUR za zviera pri nákupe uskutočnenom do 31. decembra 2006,
-
324 EUR za zviera pri nákupe uskutočnenom v období od 1. januára 2007 do 31. decembra 2007,
-
292 EUR za zviera pri nákupe uskutočnenom v období od 1. januára 2008 do 31. decembra 2008.“;
b)
odsek 2 sa vypúšťa;
c)
v odseku 3 sa prvý pododsek nahrádza takto:
„Pri každom nakúpenom zvierati, ktoré bolo zlikvidované v súlade s ustanoveniami v článku 1, Spoločenstvo spolufinancuje výdavky Spojeného kráľovstva na nákup podľa článku 1 ods. 1 vo výške:
-
180 EUR za zviera pri nákupe uskutočnenom do 31. decembra 2006,
-
162 EUR za zviera pri nákupe uskutočnenom v období od 1. januára 2007 do 31. decembra 2007,
-
146 EUR za zviera pri nákupe uskutočnenom v období od 1. januára 2008 do 31. decembra 2008.“;
d)
odsek 4 sa vypúšťa.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 23. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2005